Infoboks FC København - Piast Gliwice Europa League Kvalifikation (24/09) YouBet 1,32 4,80 7,75 bet365 1,40 4,20 9,50

Lars Seier har store sportslige ambitioner for FC København, men kommer ikke til hovedløst at poste penge i klubben.

Mandag købte 56-årige Lars Seier Christensen 22,55 procent af aktierne i Parken Sport & Entertainment - selskabet bag FC København - af Lønmodtagernes Dyrtidsfond.

Torsdag holdt han sammen med PS&E-formand Bo Rygaard pressemøde i Telia Parken.

Og Seier var forholdsvis klar i mælet om sine ambitioner på FCK's vegne.

- Jeg har fået tilbud om fodboldklubber tidligere, men det har ikke været klubber på det rette niveau. Jeg gider ikke bundklubber - i hvert fald på permanent basis. FCK er en topklub, og derfor synes jeg, at det er sjovt at være med, siger Seier og tilføjer:

- Champions League skal gerne være mere reglen end undtagelsen, og jeg ser ikke nogen grund til, at vi ikke også kan komme videre fra gruppespillet.

Seier bekræftede samtidig, at han har betalt 222 millioner kroner for sine 22,55 procent af aktierne.

FC Porto som inspiration

Seier erkender, at det formentlig kræver investering i FCK, hvis de ambitioner skal opfyldes, og det er han på sigt åben for at bidrage med, hvis det sker på en økonomisk ansvarlig måde.

Han peger på FC Porto som en inspiration.

- Med opland er der cirka lige så mange mennesker som i København, men forskellen er, at københaverne er cirka 2,5 gange så rige.

- Porto har 42.000 tilskuere i snit og har solgt spillere for milliarder samtidigt med, at de har vundet Champions League. Jeg kommer til at kigge nærmere på den portugisiske model.

- Og hvis Porto kan gøre det, hvorfor skal FCK så ikke kunne gøre det? Selvfølgelig kan vi det.

Mangeårig FCK-fan

Seier understreger samtidigt, at han ikke kommer til at poste en masse penge hovedløst i klubben og holdet for at vinde trofæer, og han har stor tiltro til den nuværende ledelse.

- Ståle behøver ikke at frygte opkald fra mig i pausen, siger Seier med et smil og understregede samtidig, at han er mangeårig FCK-fan.

- Jeg flyttede tilbage til Danmark i 1995 og blev opmærksom på den nye klub, der var blevet dannet. Jeg var aktiv fan nærmest fra starten, jeg har stået på lægterne, været med i erhvervsklubber og haft en rigtig fin boks herinde. Jeg har været fan på alle mulige niveauer.

Seier kommer ikke til at være en del af bestyrelsen i PS&E - på grund af tidsmangel og af princip.

mikael@bold.dk



Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)